*Projekts*

**Informatīvais ziņojums**

**„Par pārrobežu sadarbības stiprināšanu Latvijas–Igaunijas**

**un Latvijas-Lietuvas Starpvaldību komisijās”**

Pamatojoties uz Ministru kabineta 2014.gada 3.jūnijā sēdes protokola Nr.31 46.§ 3.4.apakšpunktu, Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu par pārrobežu sadarbības stiprināšanu Latvijas-Igaunijas un Latvijas-Lietuvas Starpvaldību komisijās (turpmāk – SVK) 2014.gadā un turpmāko darbību 2015.gadā.

**1. Situācijas raksturojums**

Lai veicinātu sociālekonomisko attīstību un kopēju stratēģisko mērķu sasniegšanu, kā arī sekmētu reģionu sadarbību specifisko pierobežas teritoriju problēmu risināšanā un sadarbības virzienu noteikšanu, VARAM ir izveidojusi Latvijas-Igaunijas SVK pārrobežu sadarbības veicināšanai un Latvijas-Lietuvas starpvalstu pārrobežas sadarbības komisiju.

Latvijas Republikas pārstāvju grupas sastāvs Latvijas-Igaunijas SVK pārrobežu sadarbības veicināšanai apstiprināts ar Ministru kabineta 2013.gada 8.oktobra rīkojumu Nr.461 „Par Latvijas Republikas pārstāvju grupu Latvijas Republikas un Igaunijas Republikas starpvaldību komisijā pārrobežu sadarbības veicināšanai”. Savukārt Latvijas Republikas pārstāvju grupas sastāvs Latvijas-Lietuvas starpvalstu pārrobežas sadarbības komisijas ir apstiprināts ar Ministru kabineta 2011.gada 5.septembra rīkojumu Nr.431 „Par Latvijas Republikas pārstāvju grupu Latvijas-Lietuvas starpvalstu pārrobežas sadarbības komisijā”.

No Latvijas puses iepriekšminēto SVK sēžu darbu vada vides aizsardzības un reģionālās attīstības ministrs un sekretariāta funkcijas nodrošina VARAM.

SVK sēžu laikā tiek skatīti divpusējie pārrobežu sadarbības jautājumi transporta, enerģētikas, teritoriālās plānošanas, vides aizsardzības, izglītības, tūrisma, sporta, veselības aprūpes, darbaspēka, ugunsdzēsības un glābšanas u.c. jomās, meklējot kopīgus risinājumus un turpmākās sadarbības paplašināšanas iespējas teritoriju sociālekonomiskās attīstības veicināšanai. Pārrobežu sadarbības jautājumu risināšanai un priekšlikumu izstrādei Latvijas-Igaunijas SVK un Latvijas-Lietuvas SVK katrā valstī ir izveidotas tematiskās apakšgrupas, kurās līdzdalību nodrošina nozaru ministriju, reģionālo un vietējo varas institūciju pārstāvji.

Latvijas-Lietuvas SVK pēdējā sēde notika 2011.gada 29.-30.septembrī Jelgavā, Latvijā. 2012., 2013. un 2014.gadā Latvijas-Lietuvas SVK sēdes nenotika. Atbilstoši SVK nolikumam nākamā SVK sēde ir jāorganizē Lietuvas pusei.

**2. Latvijas-Igaunijas SVK sēde 2015.gadā**

Latvijas-Igaunijas SVK sēde notika 2015.gada 20.februārī Tāgeperā, Igaunijā.Sēdi no Latvijas puses vadīja vides aizsardzības un reģionālās attīstības ministrs Kaspars Gerhards, no Igaunijas puses - iekšlietu ministrs Hanno Pevkurs *(Hanno Pevkur).* Sēdē piedalījāsabu valstu nozaru ministriju, reģionālo un vietējo varas institūciju deleģētie pārstāvji, kā arī Igaunijas - Latvijas pārrobežu sadarbības programmas 2007.-2013.gadam Apvienotā tehniskā sekretariāta pārstāvji.

Pirms SVK sēdes notika tematisko apakšgrupu sanāksmes, kuru ietvaros notika diskusijas par Latvijas-Igaunijas SVK ietvaros īstenotajiem pasākumiem 2014.gadā un abu valstu turpmāko sadarbību transporta, enerģētikas, teritoriālās plānošanas, vides aizsardzības, ugunsdzēsības un glābšanas operāciju, darbaspēka kustības veicināšanas, kā arī sociālās aprūpes un izglītības jomā.

Galvenās tematisko apakšgrupu diskusiju tēmas bija:

* ugunsdzēsības un glābšanas operāciju nodrošināšana pierobežā un piekrastu teritorijās;
* profesionālās izglītības un mūžizglītības attīstība, bezdarbnieku pārkvalifikācija;
* neatliekamās medicīniskās palīdzības, veselības aprūpes pakalpojumi pierobežas teritorijā;
* dzelzceļa satiksmes attīstība (starpvalstu maršrutā Rīga-Tallina);
* grants ceļu asfaltēšana pierobežas teritorijā;
* darbaspēka kustība un nodokļi;
* tūrisma attīstība;
* kopīgu sabiedrisko pasākumu plānošana pierobežu reģionos (piem. Latvijas un Igaunijas simtgades svinību pasākumu plānošana un organizēšana).

Latvijas-Igaunijas SVK sēdē 2015.gada 20.februārī tika sniegts pārskats par SVK jautājumu risināšanas progresu kopš pēdējās Latvijas-Igaunijas SVK sēdes, informācija par Latvijas-Igaunijas nākotnes sadarbības ziņojuma īstenošanas progresu, tika prezentēti tematisko apakšgrupu diskusiju rezultāti, kā arī tika pieņemti lēmumi par jomām pārrobežu sadarbības veicināšanai 2015.gadā.

2014.gadā tika atrisināti jautājumi, kas skar pierobežas teritoriju attīstības plānošanu, kā arī tika identificēti jautājumi, kuru risināšanai var tikt atrasts cits formāts (ārpus SVK) - konkurētspējīgas augstākās izglītības un pētniecības sistēmas attīstība (sadarbība notiek starp iestādēm projektu līmenī), igauņu un latviešu valodas kursi pierobežas teritorijas iedzīvotājiem (šobrīd pastāv iespējas apgūt valodas), brīvās darbavietas pierobežā (sadarbības ietvaros Valkas un Valgas nodarbinātības dienesti regulāri apmainās ar aktuālo informāciju).

**Neatliekamās medicīniskās palīdzības, glābšanas un veselības aprūpes pakalpojumi pierobežas reģionos:**

Latvijas Veselības ministrija ierosināja Neatliekamās medicīniskās palīdzības dienestam Latvijā un Valgas slimnīcai meklēt sadarbības iespējas neatliekamās palīdzības sniegšanā šādos gadījumos:

* Valkas iedzīvotājiem nepieciešama neatliekamā medicīniskā palīdzība dzīvībai bīstamos gadījumos, kad transportēšana līdz Vidzemes slimnīcai Valmierā nav iespējama vai arī ceļā pavadītais laiks var būt kritisks pacienta dzīvībai;
* Igaunijas pilsoņiem, kuriem Latvijas teritorijā palīdzību sniegusi Latvijas neatliekamās medicīniskās palīdzības dienesta  brigāde un medicīnisko indikāciju dēļ nepieciešama stacionēšana.

Igaunijas delegācija ierosināja pārskatīt un atjaunināt 2010.gada pārrobežu sadarbības līgumu "Neatliekamās medicīniskās palīdzības pakalpojumu līgums starp Latvijas Neatliekamās medicīniskās palīdzības dienestu un Igaunijas Ārkārtas reaģēšanas centru".

**Jautājumi, kas attiecas uz ugunsdzēsības un glābšanas operāciju realizēšanu**:

Pēc Igaunijas puses ierosinājuma dalībvalstis vienojās, ka ir nepieciešams rast risinājumu kopīga un droša radio sakaru kanāla izveidei pierobežā. Šo jautājumu ierosināts atstāt turpmākajā SVK darba kārtībā. Savukārt jautājumu par līguma parakstīšanu starp ugunsdzēsības un glābšanas pakalpojumu sniedzējiem par reaģēšanu uz izsaukumiem ir nolemts izsvītrot no SVK darba kārtības, jo tam nav nepieciešama abu valstu valdību iesaiste.

Tika panākta vienošanās, ka ir nepieciešams pilnveidot ugunsdzēsības un glābšanas dienestu pakalpojumu sniegšanu, attīstīt ugunsdzēsēju depo tīklu un turpināt atjaunot aprīkojumu, organizēt kopīgus apmācību un pieredzes apmaiņas pasākumus, lai nepieciešamības gadījumā spētu nodrošināt palīdzību arī abu valstu piekrastē un jūrā. Abas delegācijas ierosina saglabāt šos tematus SVK darba kārtībā, lai sadarbotos jomās, kas saistītas ar cilvēku glābšanu un avārijas seku likvidēšanu piekrastē un jūrā.

**Sociālās aprūpes dienestu un sociālā uzņēmējdarbības attīstības jautājumi:**

Ierosināts izslēgt jautājumus par sociālās aprūpes iestāžu attīstību un sociālo uzņēmējdarbību no SVK uzdevumu saraksta, jo abās valstīs tiesiskais regulējums vēl tiks izstrādāts.. Puses vienojās, ka pie šī jautājuma risināšanai var atgriezties pēc 2 gadiem.

 **Mazu pārrobežu grants ceļu asfaltēšana:**

Igaunijas autoceļu administrācija un VAS ”Latvijas valsts ceļi” 2014.gada 13.martā panāca vienošanos par divu infrastruktūras objektu atbalstu realizācijai Igaunijas-Latvijas pārrobežu sadarbības programmas 2014.-2020.gadam ietvaros. Gala lēmums par minēto objektu atbalstu iekļaušanu programmā ir atkarīgs no Eiropas Komisijas, ņemot vērā to, ka no Eiropas Komisijas vēl nav saņemts apstiprinājums Igaunijas-Latvijas pārrobežu sadarbības programmai 2014.-2020.gadam.

Valkas novada dome ir iesniegusi Satiksmes ministrijai pieteikumu līdzfinansēt Latvijas Satiksmes ministrijas apstiprināto un 2016-2017 finansēšanas plānā iekļauto Valkas tranzīta ielu rekonstrukciju.

Ir ierosināts šo jautājumu izslēgt no SVK uzdevumu saraksta

**Pārrobežu autobusu pakalpojumu jautājums:**

Ņemot vērā, ka nav panākts progress jautājumāpar pārrobežu autobusu pakalpojumiem, un autobusu pakalpojumu atjaunošana ir uzskatāma par komerciālo projektu, delegācijas ierosina izslēgt šo tēmu no SVK uzdevumu saraksta.

**Projekta "Rail Baltica" attīstība un vilciena līnijas Rīga-Tallina izveide:**

Katrā valstī tiek veikti valsts līmeņa pētījumi par maršruta ekonomisko izdevīgumu. Trīs Baltijas valstis ir izveidojušas kopuzņēmumu AS „RB Rail”, kurš ir atbildīgs par kopīga projekta pieteikuma sagatavošanu un turpmāku „Rail Baltica” projekta koordinēšanu.

No 2014.gada maija kursē jau trešais pasažieru vilciens Tallina-Tartu-Valga, tomēr pasažieru vilciena līnija Tallina-Rīga līdz šim vēl nedarbojas. Igaunijas puse ir ieinteresēta turpināt sadarbību šajā jautājumā, Latvijas delegācija norādīja uz risku ilgtermiņā, jo posmā Rīga-Tallina pārvadājumus veic aptuveni 20 autobusi, nodrošinot ērtu braukšanu dažādos dienas laikos, vilciena līnija nespēs piedāvāt tādus elastīgus braukšanas laikus, kā to šobrīd piedāvā autobusu satiksme. Projekta "Rail Baltic" un pasažieru vilcienu Tallina-Rīga līnijas izveides tēmas paliek SVK uzdevumu sarakstā vismaz uz gadu, lai veiktu gala secinājumus, vai ir iespējams panākt ieguldījumus, vai sniegt iespējamos risinājumus SVK ietvaros.

**Informācijas par sabiedriskā transporta kustību pieejamība:**

Abas delegācijas ierosina svītrot no SVK uzdevumu sarakstā jautājumu par informatīvās saites "peatus.ee" ievietošanu Latvijas tīmekļa vietnē "1188.lv", jo tas vairāk ir tehnisks jautājums un abu valstu valdību iesaiste nav nepieciešama.

**Kopīga pierobežas teritorijas plānošana:**

Attiecībā uz kopīgu pierobežas teritorijas plānošanu, VARAM 2014.gadā ir aktualizējusi metodiskos ieteikumus „Metodiskie ieteikumi attīstības programmu izstrādei reģionālā un vietējā līmenī”, savukārt Igaunijā jaunais plānošanas likums tiks pieņemts 2015.gadā un gan VARAM, gan Igaunijas Iekšlietu ministrija redz pārrobežu sadarbības risinājumu kopīgā pārrobežu plānošanā ar metodoloģisku pieeju. Abu pušu iepriekš minētie dokumenti paredz sevī nepieciešamību pastiprināt reģionālo plānošanu kontekstā ar apkārtējām teritorijām un teritorijas ārpus robežām, t.sk. izvērtējot sadarbības iespējas un savstarpējo mijiedarbību, kā arī nodrošinot koordinētu investīciju veikšanu pakalpojumu pieejamības uzlabošanai un mobilitātes veicināšanai. Ņemot vērā, ka jautājums ir atrisināts, tas ir svītrojams no SVK uzdevumu saraksta.

**Vilciena līnijas Rīga – Sanktpēterburga (caur Igauniju) izveide:**

2014.gadā nav notikušas sarunas attiecībā uz iespējamas vilciena līnijas Rīga-Sanktpēterburga maršruta maiņu, paredzot braukt cauri Igaunijai. Iepriekš Latvijas puse ir sazinājusies ar Krievijas dzelzceļu par iespējamo maršruta maiņu, taču risinājums nav panākts. Šobrīd Koidula robežšķērsošanas punkts Krievijas pusē tiek apkalpots tikai dienā, kas padara vilciena maršruta Rīga - Sanktpēterburga maiņu neiespējamu. Abas delegācijas ierosina atstāt šo jautājumu uzraudzībai SVK ietvaros.

**Piekrastes un jūras pārrobežu ūdens transporta attīstība:**

Jaunā Igaunijas - Latvijas pārrobežu sadarbības programma plāno atbalstīt Rīgas jūras līča mazās ostas, izveidojot mazo ostu tīklu ar uzlabotiem pakalpojumiem. Uzmanība tiks pievērsta ostu stāvokļa uzlabošanai un pamata pakalpojumu standartizācijai, kas palīdzēs veidot labi funkcionējošus jūras maršrutus, kas savienos piekrastes zonu un aktivizēs jūras tūrismu Rīgas jūras līcī un ap to. Sadarbības aktivitātēm būs pieejami kopumā 9 300 000 EUR. Abas delegācijas ierosina saglabāt šo jautājumu SVK darba kārtībā.

**Kopīgs Valkas un Valgas tūrisma apmeklētāju centrs, sadarbība starp izglītības iestādēm Valkā un Valgā:**

Kopīga Valkas un Valgas tūrisma apmeklētāju centra izveide atkārtoti tika paredzēta abu pilsētu telpiskajā plānošanā. Valkas un Valgas kopīgā tūrisma apmeklētāju centra izveides ideja balstās uz Valgas kā Igaunijas dienvidu vārtu un Valkas kā Latvijas ziemeļu vārtu apvienošanu, caur to piesaistot aktīvu interesi reģionam un divām valstīm kopumā. Valga un Valka cauri gadsimtiem ir bijušas līdzās viena otrai. Tādēļ tūrisma potenciāla palielināšanas nolūkos, apmeklētāju centra izveidei būtu plašāka nozīme, kam iespējams sekotu arī Valgas pilsētas, Valgas apriņķa un visa Valkas novada uzņēmējdarbības sfēras konkurētspējas palielināšanās.

 Valgas Profesionālās izglītības centrā kopš 2014.gada var mācīties latviešu valodu. Savukārt Latvijā normatīvie akti tagad ļauj, ja ir pieprasījums, mācību programmā iekļaut papildu priekšmetus. Turpina darboties Latvijas-Igaunijas institūts, tiek plānots jauns šī gada finansējums. Sadarbība starp Igaunijas un Latvijas augstākās izglītības iestādēm pašlaik notiek konkrētu sadarbības projektu ietvaros.

Abu valstu delegācijas ierosināja izslēgt no SVK uzdevumu saraksta arī jautājumus par kopīgā Valkas un Valkas tūrisma apmeklētāju centra attīstību, igauņu un latviešu valodas kursu nodrošināšanu pierobežas zonas iedzīvotājiem, kā arī Latvijas-Igaunijas institūta attīstību. Turpmākā sadarbība var norisināties starp atbildīgajām institūcijām noslēgto līgumu ietvaros.

**Valgas Brīvās ekonomiskās zona:**

Abas delegācijas piekrīt, ka jautājums par Valgas Brīvās ekonomiskās zonas attīstību ir jāizslēdz no SVK uzdevumu saraksta, jo Valga jau plāno zonas attīstībai izmantot finanses iekšējās Reģionālās Konkurētspējas Uzlabošanas Programmas ietvaros.

**Darba spēka kustība:**

Puses vienojās, ka jautājumi par sadarbību informācijas apmaiņā par brīvajām darba vietām pierobežas zonās un darbaspēka kustību arī varētu tikt izslēgti no SVK uzdevumu saraksta, jo šobrīd sadarbību starp attiecīgajām iestādēm ir izveidota un tā veiksmīgi turpinās. 2014.gada oktobrī notika kopīgs darba meklētāju un piedāvātāju pasākums Valgā, kurā piedalījās 24 uzņēmumi un 9 partnerorganizācijas. Kopumā 168 vakances tika piedāvātas, kā rezultātā tika noslēgts 81 darba līgums.

Latvijas-Igaunijas SVK pieņemtie lēmumi 2015.gadā:

1) apstiprināt grozījumus un parakstīt SVK nolikuma jauno redakciju;

2) pamatojoties uz Igaunijas un Latvijas SVK pārstāvju ieteikumiem, sinhronizēt abu valstu delegāciju sastāvus dalībai SVK ar mērķi iesaistīt atbilstošās iestādes un speciālistus;

3) izformēt četras pašreizējās tematiskās apakšgrupas;

4) pēc nepieciešamības un ar mērķi padarīt elastīgāku un efektivitāku SVK darbu, izveidot speciālas *(ad hoc)* darba grupas SVK kārtējā gada jautājumu risināšanai, iesaistot attiecīgos speciālistus un nozares ekspertus;

5)papildus pastāvīgajiem darba grupu pārstāvjiem, ja nepieciešams, darbam darba grupās pieaicināt atbilstošus speciālistus un partnerus;

6) SVK darba kārtībā 2015.gadam iekļaut šādus jaunus jautājumus:

* veselības aprūpe un, ar veselības aprūpi saistītie, sociālie pakalpojumi pārrobežas reģionos;
* profesionālā izglītība, mūžizglītība un bezdarbnieku pārkvalifikācija;
* pārrobežas dzelzceļa līnijas „Tallina – Rīga” attīstība;
* remontdarbi grants ceļu sakārtošanai pierobežas reģionos;
* ugunsdzēsības un glābšanas dienestu sadarbība pierobežas reģionos un piekrastē un jūrā;
* tūrisma attīstība;
* kopīgu pasākumu plānošana pierobežas reģionos (piemēram, Igaunijas un Latvijas simtgades svinības);
* nodokļu jautājumi pierobežas reģionos.

**3. Turpmākā darbība SVK ietvaros 2015.gadā**

Latvijas-Igaunijas SVK sēdē puses vienojās, ka, pārskatot un pārveidojot tematisko apakšgrupu struktūru (paredzot jaunu darba grupu izveidi atbilstoši risināmo jautājumu specifikai), sadarbība ir jāturpina arī 2015.gadā. Gadījumā, ja puses vienojās, ka jautājumu risināšanai ir nepieciešams sasaukt SVK sēdi, 2016.gadā šādas sēdes norisi organizē un vada Latvijas puse.

SVK darbība ir nozīmīgs priekšnoteikums attīstības plānošanas dokumentos minēto rīcības virzienu un ziņojumos minēto rekomendāciju ieviešanas uzsākšanai, ņemot vērā SVK darbības mērķi – vienoties par kopīgiem pasākumiem un aktivitātēm, kas sekmē brīvu darbaspēka, preču, pakalpojumu un kapitāla kustību pierobežas reģionos, grozot/papildinot vai izstrādājot jaunus attiecīgos tiesību aktus un/vai noslēdzot vienošanās starp valstīm.

Latvijas-Lietuvas SVK sēde 2015.gadā atbilstoši SVK nolikumam jāorganizē Lietuvas pusei. Abām pusēm ir jāapmainās ar informāciju par aktuālajiem risināmajiem jautājumiem, lai vienotos, vai jautājumu risināšanai ir nepieciešams sasaukt SVK sēdi.

Pamatojoties uz iepriekšminēto, turpmāk ir nepieciešams:

3.1. atbildīgajām institūcijām atbilstoši savai kompetencei:

* + 1. nodrošināt un sekmēt Latvijas-Igaunijas SVK pieņemto lēmumu īstenošanu atbilstoši 2015.gada sēdē noteiktajiem sadarbības virzieniem;
		2. līdz 2015.gada 1.decembrim informēt VARAM par informatīvā ziņojuma 2.punktā noteikto uzdevumu izpildes gaitu;
		3. 2016.gadā piedalīties un pārstāvēt Latvijas intereses Latvijas-Igaunijas SVK un pēc nepieciešamības Latvijas-Lietuvas SVK sēdēs.
	1. VARAM:
		1. koordinēt Latvijas puses darba grupu darbu, nepieciešamības gadījumā aktualizējot Latvijas delegāciju sastāvus dalībai Latvijas–Igaunijas SVK un Latvijas-Lietuvas SVK sēdēs;
		2. 2016.gadā organizēt Latvijas-Igaunijas komisijas sēdes norisi Latvijā un nodrošināt tās vadību, ja ir panākta vienošanās ar Igauniju par tās nepieciešamību;
		3. 2015.gadā piedalīties Latvijas-Lietuvas komisijas sēdē, nodrošinot tās vadību, ja ir panākta vienošanās ar Lietuvu par tās nepieciešamību;
		4. divu mēnešu laikā pēc informatīvā ziņojuma 3.2.2. un 3.2.3. apakšpunktos minēto komisiju sēžu protokolu parakstīšanas sagatavot un normatīvajos aktos noteiktajā kārtībā iesniegt Ministru kabinetā informatīvo ziņojumu par pārrobežu sadarbības stiprināšanu Latvijas-Igaunijas un Latvijas-Lietuvas komisijās.

Vides aizsardzības un reģionālās

attīstības ministra vietā - tieslietu ministrs Dzintars Rasnačs

Vīza: Valsts sekretārs G.Puķītis

01.07.2015.

2137

V.Prokopoviča

67026471, vita.prokopovica@varam.gov.lv

A.Škabireva

67026468, Anna.Skabireva@varam.gov.lv